
RAPORT
asupra proiectului de Lege privind aprobarea Ordonanţei de urgenţă a Guvernului nr. 42/2009 pentru modificarea Codului de procedură civilă
                    În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă,  cu proiectul de Lege privind aprobarea Ordonanţei de urgenţă a Guvernului nr. 42/2009 pentru modificarea Codului de procedură civilă, trimis cu adresa nr. PL x 372 din 1 septembrie 2009, înregistrat cu nr. 31/740  din 2 septembrie 2009.
Senatul, în calitate de primă Cameră  sesizată, a adoptat proiectul de lege pentru aprobarea ordonanţei de urgenţă, în şedinţa din 30 iunie 2009.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ a avizat favorabil, cu observaţii şi propuneri,   iniţiativa legislativă prin avizul nr. 442 din 7 mai 2009.

Proiectul de lege supus dezbaterii are ca obiect de reglementare  modificarea Codului de procedură civilă, intervenţiile legislative vizând punerea de acord cu dispoziţiile Constituţiei, a prevederilor art. 3731, declarate neconstituţionale. Prin Decizia Curţii Constituţionale nr. 458 din 31 martie 2009 s-a stabilit neconstituţionalitatea dispoziţiilor art. 3731 din Codul de procedură civilă, astfel cum au fost modificate prin art. I pct. 13 din Legea nr. 459/2006 pentru modificarea şi completarea Codului de procedură penală.
În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege mai sus menţionat şi avizul Consiliului Legislativ, în şedinţa din 7 decembrie 2010.
Din numărul total de 27 de  membri ai Comisiei juridice, de disciplină şi imunităţi au participat la şedinţă  19 deputaţi.
La dezbateri a participat, în calitate de invitat, doamna Lidia Barac, secretar de stat în Ministerul Justiţiei.
Cu ocazia dezbaterilor s-a constatat că reglementările conţinute în  Ordonanţa de urgenţă a Guvernului nr. 42/2009 pentru modificarea Codului de procedură civilă şi amendamentele la textele ordonanţei au fost preluate în cuprinsul  proiectului de Lege privind unele măsuri pentru accelerarea soluţionării proceselor (PL x 411/2010), devenit Legea nr. 202/2010, ordonanţa rămânând fără obiect de reglementare.
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor proiectul de lege privind adoptarea Legii  de respingere a Ordonanţei de urgenţă a Guvernului nr. 42/2009 pentru modificarea Codului de procedură civilă.
În raport de obiectul şi conţinutul său, proiectul de lege  face parte din categoria legilor organice.
PREŞEDINTE,                                            SECRETAR,
         Daniel BUDA                                 Gabriel ANDRONACHE
Consilier, 
Paul Şerban

